नयाँ वर्षको अवसरमा अमेरिकामा खेलकुदका विभिन्न प्रतियोगिता पनि आयोजना हुने गरेका छन् । सहरका गल्ली–गल्लीमा विशेष तथा नयाँ वस्त्र धारण गरेका युवा तथा प्रौढ उमेर समूहका मानिसको बाक्लो उपस्थिति हुन्छ । न्युयोर्कको टाइम्स स्क्वायरमा आयोजना हुने विभिन्न कार्यक्रम टेलिभिजनले प्रत्यक्ष प्रसारण गर्छन् । लालटिन, बत्ती, रंगीन कागज, ध्वजापताकाले सजाइएका सडक तथा बजार क्षेत्रमा ‘ह्यापी न्यु इयर’ भन्दै शुभकामना आदानप्रदान गर्नेको भिड हुन्छ । रंगीविरंगी भएर सांगीतिक कार्यक्रममा सहभागी भई नयाँ वर्ष मनाउनु अमेकिरीको परम्परा नै हो । आपसमा अंकमाल तथा चुम्बन साटासाट गर्दै शुभकामना आदानप्रदान गर्ने परम्परामा अमेरिकीहरू अभ्यस्त भइसकेका छन् । नयाँ वर्षका दिन कारको हर्नका साथै सिटी बजाएर नयाँ वर्ष सुरु भएको घोषणा गर्ने प्रचलन पनि छ ।
